Problem je nastao zbog toga što Grad Rijeka ne želi bez naknade prepustiti Općini Viškovo zemljište koje je platio nešto manje od milijun kuna kada se rješavala imovinsko-pravna priprema za riječki dio dionice

RIJEKA Da tragedija s izgradnjom nove ceste prema Marišćini bude još i veća od nepoštivanja rokova, a to je dovršetak izgradnje do rujna 2014. godine, pobrinut će se dvije jedinice lokalne samouprave, Grad Rijeka i Općina Viškovo, koje će zbog neriješenih imovinsko-pravnih odnosa najvjerojatnije završiti u sporu. Bude li takav imovinsko-pravni epilog, moglo bi se dogoditi da u potpunosti bude izgrađena dionica do granica Grada Rijeke s Općinom Viškovo, da onda uslijedi šikara na četvrtoj dionici, a nakon toga bude sve izgrađeno do Marišćine. Problem je nastao zbog toga što Grad Rijeka ne želi bez naknade prepustiti Općini Viškovo zemljište za koje je platio nešto manje od milijun kuna kada se rješavala imovinsko-pravna priprema za riječki dio dionice.

Bitan kontekst

Gradonačelnik Vojko Obersnel rezolutan je u stavu da Općina Viškovo neće bez naknade dobiti nešto manje od 4.000 kvadrata koje su u vlasništvu Grada Rijeke, dok u Općini Viškovo imaju tumačenje Ministarstva financija prema kojemu se treba poštivati Zakon o utvrđivanju imovinsko-pravnih odnosa u svrhu izgradnje infrastrukturnih građevina iz 2011. godine koji propisuje da se ne plaćaju naknade za stjecanje prava vlasništva, prava služnosti i prava građenja kada to pravo stječu osobe javnog prava, međusobno jedne od drugih, na njihovu zemljištu potrebnom za izgradnju infrastrukturnih građevina.